
Për krijimin e komisionit për integrimin në nato

Në mbështetje të nenit 77 pika 1 të Kushtetutës dhe të nenit 24 të Rregullores së Kuvendit, me propozimin e Kryetarit të Grupit Parlamentar të Partisë Demokratike dhe Kryetarit të Grupit Parlamentar të Partisë Socialiste,

Kuvendi
i Republikës së Shqipërisë

Vendosi:

I. Ngrihet Komisioni i Posaçëm Parlamentar për Integrimin në NATO.
II. Komisioni ka për detyrë:
1. Nxitjen dhe promovimin e procesit të integrimit të Shqipërisë në NATO.
2. Koordinimin e politikave të Kuvendit me Këshillin e Ministrave dhe institucionet e tjera, lidhur me integrimin në NATO.
3. Bashkërendimin ndërparlamentar të komisioneve të përhershme të Kuvendit për synimet e këtij Komisioni.
4. Përgatitjen, shqyrtimin dhe/ose promovimin e amendamenteve të nevojshme të kuadrit ligjor për arritjen e standardeve për integrimin në NATO.
5. Forcimin e bashkëpunimit midis Kuvendit të Shqipërisë dhe Asamblesë Parlamentare të NATO-s, për të ndikuar në nxitjen e procesit të integrimit të Shqipërisë në NATO.

6. Forcimin e bashkëpunimit me parlamentet e rajonit, shkëmbimin e përvojave në procesin e integrimit në NATO.
7. Transparencën ndaj opinionit publik, si dhe bashkëpunimin me shoqërinë civile në zbatimin e procesit të integrimit në NATO.
8. Organizimin e rregullt të debateve parlamentare, me qëllim mbajtjen e këtij problemi vazhdimisht në agjendat politike kombëtare.
III. Komisioni përbëhet nga 10 anëtarë (5 nga shumica dhe 5 nga opozita parlamentare).
IV. Komisioni i Posaçëm Parlamentar drejtohet nga dy bashkëkryetarë, një nga Partia Demokratike dhe një nga Partia Socialiste.
V. Afati i veprimtarisë së Komisionit përcaktohet në përputhje me zhvillimet dhe nevojat e proceseve të lartpërmendura.
VI. Vendimet në Komision merren me shumicën e votave.
VII. Komisioni përbëhet nga këta anëtarë:
1. Ferdinand Xhaferri	- Bashkëkryetar
2. Pandeli Majko	- Bashkëkryetar
3. Marko Bello		- anëtar
4. Arjan Starova	- anëtar
5. Sabit Brokaj		- anëtar
6. Arenca Trashani	- anëtare
7. Gëzim Musabelliu	- anëtar
8. Aldo Bumçi		- anëtar
9. Arben Malaj		- anëtar
10. Genc Sharku	- anëtar
VIII. Ky vendim hyn në fuqi menjëherë.

Kryetare
Jozefina Topalli (Çoba)
